b"\n_START_ARTICLE_\nAudrey Hepburn\n_START_SECTION_\n\xc5\xbdivljenje in delo\n_START_PARAGRAPH_\nAudrey Hepburn je bila ena najbolj uspe\xc5\xa1nih filmskih igralk na svetu in je igrala s svetovnimi filmskimi zvezdniki kot so bili Gregory Peck, Rex Harrison, Humphrey Bogart, Gary Cooper, Cary Grant, Henry Fonda, William Holden, Fred Astaire, Peter O'Toole, in Albert Finney. Nagrade BAFTA je prejela za svojo igro v Nun's Story (1959) in Charade (1963), ter prejela nominacije za Oskarja v filmih Sabrina (1954), Nun's Story (1959), Zajtrk pri Tiffanyju (1961) in Wait until Dark (1967 ).\n_START_SECTION_\n1929\xe2\x80\x931952\n_START_PARAGRAPH_\nRojena je bila v Bruslju, v Belgiji, kot Audrey Kathleen Ruston, otro\xc5\xa1tvo pa je pre\xc5\xbeivela predvsem na Nizozemskem, med nem\xc5\xa1ko okupacijo Arnhema, v \xc4\x8dasu 2. svetovne vojne (1939\xe2\x80\x931945). Bila je h\xc4\x8di premo\xc5\xbenega angle\xc5\xa1kega bankirja Josepha Victorja Anthonyja Rustona (* 1889; \xe2\x80\xa0 1980) in njegove nizozemske \xc5\xbeene Elle Baroness van Heemstra (* 1900; \xe2\x80\xa0 1984). \xc5\xa0tudirala je balet v Arnhemu in se nato preselila v London leta 1948, kjer je \xc5\xa1e naprej plesala v baletu in delala kot fotografski model.  Zaradi porekla svojega o\xc4\x8deta je dobila britansko dr\xc5\xbeavljanstvo. Ko je Audreyin o\xc4\x8de na listini svojega prednika odkril ime Hepburn, je dru\xc5\xbeina priimek spremenila v Hepburn-Ruston. Hepburnova je imela 2 polbrata, ki sta bila iz prvega zakona njene matere z nizozemskim plemi\xc4\x8dem Jonkheerjem Hendrikom Gustaafom Adolfom Quarlesom van Uffordom._NEWLINE_Ko je bila Hepburnova stara 6 tednov, je tako mo\xc4\x8dno zbolela za oslovskim ka\xc5\xa1ljem, da je prenehala dihati in so jo morali o\xc5\xbeivljati. Kasneje je zato Audrey dejala: \xc2\xbb\xc4\x8ce bi pisala biografijo, bi za\xc4\x8dela tako: Rodila sem se 4. maja, v Bruslju v Belgiji\xe2\x80\xa6 in umrla 6 tednov kasneje.\xc2\xab_NEWLINE_Njen o\xc4\x8de je zapustil dru\xc5\xbeino, ko je bilo Audrey 6 let. Izgubila sta vse stike. Ponovno sta se sre\xc4\x8dala \xc5\xa1ele \xc4\x8dez dve desetletji, ko ga je Audrey na\xc5\xa1la s pomo\xc4\x8djo Rde\xc4\x8dega Kri\xc5\xbea. Kljub njunemu \xc4\x8dustveno distanciranemu odnosu je Hepburnova svojega o\xc4\x8deta od takrat naprej in vse do njegove smrti finan\xc4\x8dno podpirala._NEWLINE_Od leta 1935 do leta 1938 je Hepburnova obiskovala dekli\xc5\xa1ko \xc5\xa1olo v Kentu v Angliji. Ko je izbruhnila II. svetovna vojna, se je z mamo in obema polbratoma preselila k dedku v Arnhem na Nizozemskem, kjer je maja 1940 do\xc5\xbeivljala za\xc4\x8detke nem\xc5\xa1ke okupacije. Da bi mati prikrila britanske korenine svoje h\xc4\x8derke, ji je za tisti \xc4\x8das spremenila ime iz Audrey v Edda. Odpovedala se je tudi priimku h\xc4\x8derinega o\xc4\x8deta in takrat se je Audrey imenovala Edda van Heemstra._NEWLINE_V \xc4\x8dasu II. svetovne vojne je Hepburnova obiskovala pouk baleta na konservatoriju v Arnhermu, udele\xc5\xbeevala pa se je tudi doma\xc4\x8dih plesnih prireditev, da bi zaslu\xc5\xbeila denar za odporni\xc5\xa1ko gibanje v boju proti nem\xc5\xa1ki okupaciji. Med prodorom zaveznikov pozimi 1944/1945 je na Nizozemskem trpela veliko lakoto._NEWLINE_Po koncu vojne se je dru\xc5\xbeina za\xc4\x8dasno preselila v Amsterdam. Takrat je leta 1948 Audrey prvi\xc4\x8d stala pred kamero, v majhni vlogi v reklamnem filmu za dokumentarec Charlesa Huguenota van der Lindena - Nizozem\xc5\xa1\xc4\x8dina v sedmih lekcijah (Nederlands in 7 lessen). Kmalu zatem se je Hepburnova vrnila v Anglijo, kjer je pri Marie Rembert kon\xc4\x8dala baletno izobra\xc5\xbeevanje  z namenom, da postane profesionalna solo plesalka. Kmalu je spoznala, da se njene sanje o plesni karieri ne bodo izpolnile: nezadostno prehranjevanje v \xc4\x8dasu vojne je okrnilo njeno mi\xc5\xa1i\xc4\x8dno rast. \xc4\x8ceprav se je zelo trudila, z ostalimi plesalkami ni mogla dr\xc5\xbeati koraka. Da bi denar zaslu\xc5\xbeila drugje, je najprej delala kot model in igrala v muzikalu v londonskem West End-u. Sledile so manj\xc5\xa1e vloge v britanskih filmih, kot so Podivjanka (One Wild Oat) in Sre\xc4\x8da pride \xc4\x8dez no\xc4\x8d (The Lavender Hill Mob); oba iz leta 1951._NEWLINE__NEWLINE_Med snemanjem filma Glasba v Monte Carlu (Nous irons \xc3\xa0 Monte Carlo) leta 1951 je Hepburnova po naklju\xc4\x8dju \xc5\xbeivela v istem hotelu na francoski rivieri kot pisateljica Sidonie-Gabrielle Colette, ki je za broadwaysko uprizoritev svoje igre Gigi (1944) iskala glavno igralko. Ko je Collete zagledala mlado igralko, je vzkliknila: \xc2\xbbNa\xc5\xa1la sem Gigi!\xc2\xab\xc2\xa0In tako je Audrey potovala v Ameriko, kjer je od novembra 1951 do maja 1952 v Fultonskem gledali\xc5\xa1\xc4\x8du plesala v vlogi Gigi. Za svoj nastop je prejela svetovno gledali\xc5\xa1ko nagrado Theatre World Award, opazili pa so jo tudi v Hollywoodu.\n_START_SECTION_\n1953\xe2\x80\x931992\n_START_PARAGRAPH_\nSvojo prvo glavno vlogo je z Gregoryjem Peckom odigrala v flimu Rimske po\xc4\x8ditnice (Roman Holiday) in 26. marca 1954 zanjo prejela oskarja, zlati globus in nagrado BAFTA za najbolj\xc5\xa1o \xc5\xbeensko glavno vlogo. Prav tako je prejela nagrado Tony za svojo igro v Ondine (1954). Audrey Hepburn je \xc4\x8dez no\xc4\x8d napredovala do zvezd in do poznih \xc5\xa1estdesetih veljala za vodilno filmsko igralko._NEWLINE_V Hollywoodu je bila v petdesetih letih ne\xc5\xbena Audrey dobrodo\xc5\xa1lo nasprotje bohotnemu lepotnemu idealu Marilyn Monroe. Ob\xc4\x8dinstvo je osvojila bliskovito hitro, imela pa je tudi velik vpliv na modo: \xc5\xa1iroko nabrana krila, kratka \xc4\x8drna oblekica, malce prevelika son\xc4\x8dna o\xc4\x8dala, rutica okrog vratu, hla\xc4\x8de do gle\xc5\xbenjev in plo\xc5\xa1\xc4\x8date balerinke so bile njen prepoznavni znak. Njen stil so kmalu kopirale vse generacije \xc5\xbeensk po svetu._NEWLINE_Med snemanjem filma Sabrina leta 1953 je Audrey spoznala francoskega modnega oblikovalca Huberta de Givenchyja. Med Givenchyjem in Audrey se je razvilo globoko do\xc5\xbeivljenjsko prijateljstvo in od takrat naprej je oblikovalec kreiral tudi njeno garderobo. Zanj je bila muza in model na prvem mestu, njegove elegantne kostime je nosila tako v svojih filmih kot tudi v zasebnem \xc5\xbeivljenju. Tudi za film Sabrina je bila Hepburnova nominirana za oskarja za najbolj\xc5\xa1o glavno vlogo, vendar je na podelitvi izpadla. Leta 1954 je z Melom Ferrerjem v igri Ondine nastopila na Broadwayu in za najbolj\xc5\xa1o \xc5\xbeensko glavno vlogo prejela nagrado Tony Award. Na gledali\xc5\xa1kih vajah sta se Audrey in Ferrer zaljubila in poro\xc4\x8dila le nekaj mesecev kasneje, septembra 1954. Par je pred kamerami skupaj nastopil tudi v spektaklu Vojna in mir (War and Peace, 1956)._NEWLINE_V filmu Sme\xc5\xa1ni obraz (Funny Face, 1957) se je lahko z igralcem Fredom Astaireom predajala svoji veliki strasti - plesu. Z Garyjem Cooperjem je snemala film re\xc5\xbeiserja Billyja Wilderja Ljubezen popoldne (Love in the Afternoon, 1957) in odigrala glavno vlogo v filmu Nunina zgodba (The Nun's story), za katerega je bila ponovno nominirana  za oskarja, prejela je tudi italijansko filmsko nagrado David di Donatello in nagrado BAFTA Award. V vesternu Neopro\xc5\xa1\xc4\x8deno (The Unforgiven, 1960) je takrat nose\xc4\x8da Audrey Hepburn odigrala glavno vlogo z Burtom Lancasterjem. Med snemanjem je grdo padla s konja in si po\xc5\xa1kodovala hrbtno vretence, kmalu za tem pa izgubila svojega \xc5\xa1e nerojenega otroka. To je bil eden izmed njenih treh spontanih splavov, ki so za precej \xc4\x8dasa zasen\xc4\x8dili njeno sre\xc4\x8do v privatnem \xc5\xbeivljenju._NEWLINE_Z rojstvom sina 17. julija 1960 v Luzernu je Audrey Hepburn vendarle izkusila sre\xc4\x8do materinstva. Dru\xc5\xbeina je ve\xc4\x8dino \xc4\x8dasa \xc5\xbeivela v \xc5\xa0vici, za snemanje filma Zajtrk pri Tiffanyju (Breakfast at Tiffany's) pa se je po pripovedovanju Trumana Capote za\xc4\x8dasno preselila v ZDA. V svoji resni\xc4\x8dno prepoznavni vlogi  Audrey pooseblja Holly Golightly, ki hrepeni po razno raznih do\xc5\xbeivetjih. Za to uprizoritev je Hepburnova prejela svojo \xc4\x8detrto nominacijo za oskarja. Glasbo za film je zlo\xc5\xbeil Henry Manici in o glavni igralki dejal: \xc2\xbbMoon River je napisana za njo. Nih\xc4\x8de je ni razumel tako dobro. Obstaja ve\xc4\x8d tiso\xc4\x8d verzij te skladbe, ampak njena je brez dvoma najbolj\xc5\xa1a.\xc2\xab_NEWLINE_S Caryjem Grantom in Walterjem Mathaujem je posnela film \xc5\xa0arada (Charade,1963) in igrala v filmski razli\xc4\x8dici Moja lepa dama (My Fair Lady, 1964) in leta 1964 postala tretji igralec na svetu, ki je prejel 1.000.000 $ za filmsko vlogo. \xc4\x8ceprav se je kljub pevsko neiz\xc5\xa1olanemu glasu izkazala z interpretacijo pesmi Moon River, so njene glasbene sposobnosti zamenjali s profesionalno pevko Marnie Nixon. Leta 1967 je Audrey v filmu Po\xc4\x8dakaj, dokler se ne stemni (Wait Until Dark, 1967) odigrala vlogo slepe \xc5\xbeenske in bila posledi\xc4\x8dno \xc5\xbee peti\xc4\x8d nominirana za oskarja. Film je produciral njen tedanji mo\xc5\xbe Mel Ferrer, kar  je bilo njuno zadnje skupno sodelovanje, saj sta se leta 1968 lo\xc4\x8dila._NEWLINE_Med leti od 1968 do 1975 se je umaknila iz filmske industrije ter vzela odmor, da bi pre\xc5\xbeivela ve\xc4\x8d \xc4\x8dasa s svojima sinovoma. Do svoje smrti je nastopila le \xc5\xa1e v petih filmih. Poro\xc4\x8dila se je z italijanskih psihiatrom Andreaom Dottijem, s katerim je imela drugega sina (Luca Dotti, *1970). Tudi ta zakon se ni obdr\xc5\xbeal, lo\xc4\x8dila sta se leta 1980. Leta 1976 je igrala z Seanom Conneryjem v Robin in Marian. Leta 1989 je posnela svoj zadnji film Vedno (Always) re\xc5\xbeiserja Stevena Spielberga._NEWLINE_Njene medvojne travme in trpljenje so jo vzpodbudile za humanitarno delo, v 50. letih 20. stoletja je delala za UNICEF. Od leta 1988 do leta 1992 je delala v nekaterih najbolj mo\xc4\x8dno prikraj\xc5\xa1anih skupnostih v Afriki, Ju\xc5\xbeni Ameriki in Aziji. Skupaj s svojim partnerjem Robertom Woldersom in fotografom Johnom Isaacom je skoraj do svoje smrti potovala v ne\xc5\xa1teto de\xc5\xbeel, med drugimi v Etiopijo, Sudan, Somalijo, Salvador, Honduras, Mehiko, Venezuelo, Ekvador, Banglade\xc5\xa1, Vietnam in Tajsko, z namenom, da podpre UNICEF-ove projekte. Po svojih potovanjih je zbirala denar na dobrodelnih prireditvah v Evropi in ZDA, kjer je te projekte tudi predstavila. Delovala je tudi kot UNICEFova  ambasadorka dobre volje in bila za svoje delo nagrajena s predsedni\xc5\xa1ko medaljo miru. Delo za UNICEF ji je zaradi zdravstvenih razlogov leta 1992 za\xc4\x8delo povzro\xc4\x8dati vedno ve\xc4\x8dje preglavice. 1. novembra  1992 so ji zdravniki postavili diagnozo - rak na \xc4\x8drevesu v vi\xc5\xa1jem stadiju. Bila je operirana in odlo\xc4\x8dila se je za kemoterapije, vendar je kljub temu boj proti raku izgubila januarja 1993. Umrla je v svoji hi\xc5\xa1i v Tolochenazu v \xc5\xa0vici in bila pokopana na tamkaj\xc5\xa1njem krajevnem pokopali\xc5\xa1\xc4\x8du._NEWLINE_Na podelitvi oskarjev leta 1993 je bila posmrtno odlikovana s \xc4\x8dastnim oskarjem za posebne humanitarne namene (Jean Hersholt Humanitarian Award). Leta 1999 je bila progla\xc5\xa1ena za tretjo najbolj\xc5\xa1o \xc5\xbeensko filmsko zvezdo vseh \xc4\x8dasov na lestvici Ameri\xc5\xa1kega filmskega in\xc5\xa1tituta."